
A boldogság és a moralitás kapcsolata Hutcheson és Kant filozófiájában

A dolgozatomban Francis Hutcheson Kant morálfilozófiájára gyakorolt hatását elemzem, különös tekintettel a boldogság és a moralitás kapcsolatára. Ezt a kérdéskört vizsgálva áttekintem Kant Hutcheson-recepcióját a prekritikai korszakban, valamit A gyakorlati ész kritikája Hutcheson-utalásait is kontextusba helyezem.
Kant a morális érzékre Hutcheson műveinek német fordításai nyomán moralisches Gefühlként referál, ezért nem egyértelmű, hogy alapvetően morális érzékként vagy morális érzésként érti ezt a fogalmat. Amennyiben pedig morális érzésként érti, Hutcheson-kritikája kevésbé adekvát, hiszen a morális érzés Hutcheson filozófiájában az önzetlen jóindulat, amely a cselekvő motivációjáért felelős. Az esszémben amellett érvelek, hogy Kant tisztában volt a morális érzék és a morális érzés, a jóindulat közötti különbséggel, amikor Hutchesonnal kapcsolatos kritikáit megfogalmazta, hiszen a morális érzék elméletét és az önzetlen jóindulatot, mint a morális cselekvés egyetlen kritériumát teljesen más kritikákkal illeti. Ez utóbbit Kant már a prekritikai korszakban fenntartásokkal kezeli, és később teljesen el is veti, míg a hutchesoni morális érzéket némiképp átértelmezve, a morális érzés kanti fogalmán keresztül saját morálfilozófiájába is beépíti.



